เมื่อ 6-7 ปีที่แล้ว เขตวัฒนาได้มาตั้งเตนท์ไว้ในซอยเกษมสำราญ 1 ชุมชนเกษมสำราญ หน้าบ้านของข้าพเจ้า และดุสิตาอพาร์ตเมนต์ซึ่งอยู่ฝั่งตรงข้าม ปัจจุบันไม่มีการใช้งานเตนท์มาเป็นเวลานานแล้ว และสภาพก็ทรุดโทรมตามที่เห็นในภาพ แต่เขตก็ไม่ได้รื้อถอนเสาเตนท์ออกไป ทำให้มีผู้เช่าอพาร์ตเมนต์บางรายนำสแลนมาขึงบังแดดใช้เป็นที่จอดรถส่วนตัวซึ่งไม่ถูกต้องตามกฎหมายเพราะเป็นถนนสาธารณะ ข้าพเจ้าได้รับความเดือดร้อนจากสภาพดังกล่าวมานานแล้ว ได้แจ้งให้ประธานชุมชนทราบถึงปัญหาแต่ก็ได้รับคำตอบว่าเตนท์เป็นของเขตรื้อถอนไม่ได้ การที่มีรถมาจอดติดรั้วบ้านข้าพเจ้าแบบนี้ ทำให้ข้าพเจ้าได้รับความเดือดร้อนหลายประการดังนี้
1. ไม่ได้รับความปลอดภัยเพราะอาจมีคนปีนเข้ามาในบ้านได้ง่ายโดยยืนบนหลังคารถ 
2. เป็นการใช้ถนนสาธารณะมาเป็นที่จอดรถส่วนตัวซึ่งผิดกฎหมาย และการตั้งเตนท์ถาวรบนถนนสาธารณะก็ไม่ชอบด้วยกฎหมายเช่นกัน
3. ทัศนียภาพไม่สวยงาม และกระทบสิทธิ์ส่วนบุคคลของข้าพเจ้าในการที่จะจอดรถชั่วคราวหน้าบ้านตัวเองเพื่อทำธุระไม่นานเพราะไม่สามารถจะเข้าไปจอดชิดรั้วด้านในได้ อนึ่งการจอดรถที่หน้าประตูรั้วบ้านตัวเองก็จะกีดขวางรถเวลาเลี้ยวเข้า-ออกอพาร์ตเมนต์
4. ข้าพเจ้ามีความประสงค์จะขายบ้านหลังนี้  แต่ปัญหาการใช้เตนท์ดังกล่าวมาเป็นที่จอดรถทำให้เป็นข้อติดขัดของผู้ที่สนใจจะซื้อ เนื่องจากไม่ต้องการให้มีสภาพแบบนี้อยู่หน้าบ้านที่จะสร้างใหม่  และไม่ต้องการที่จะมีปัญหากับผู้เช่าอพาร์ตเมนต์ ข้าพเจ้าจึงขายบ้านไม่ได้เนื่องจากปัญหานี้

จากความเดือดร้อนทั้ง 4 ประการที่กล่าวมาข้างต้นนี้ ข้าพเจ้าจึงขอร้องเรียนมายังเขตวัฒนา เพื่อขอความกรุณาจากท่านช่วยดำเนินการรื้อถอดโครงเหล็กและเสาเตนท์ออกไปเพื่อแก้ไขปัญหาความเดือดร้อนดังกล่าวของข้าพเจ้าด้วย จักขอบพระคุณยิ่ง

ลงชื่อ 
ผศ.ดร.สมหมาย ตรัยไชยาพร (เจ้าของบ้าน)
ผู้ร้องเรียน